ભારતમાં સ્પર્મ-ડોનેશન, એગ-ડોનેશન કે સરોગેટ મધરની જાહેરમાં ચર્ચા થતી નથી. ધારો કે કોઈ યુગલને ડોનરની મદદ લેવી પડે તો જાણે કેટલુંય ખોટું કર્યું હોય એમ છુપાવવું પડે છે. જેમ આમિર ખાનને સરોગેટ મધરથી દીકરો જન્મ્યાના સમાચારથી સરોગસી ચર્ચામાં આવી અને કેટલાય સંતાનવાંછુ કપલોને એક નવો માર્ગ મળ્યો એમ આ અઠવાડિયે જ રિલીઝ થયેલી ‘વિકી ડોનર’ ફિલ્મે પણ શાંત તળાવમાં કાંકરી નાખવાનું કામ કર્યું છે. એણે વીર્યદાન જેવા ગંભીર અને સામાજિક દૃષ્ટિએ અસ્પૃશ્ય ગણાતા મુદ્દાને હળવાશથી રજૂ કરીને અવેરનેસનું કામ કર્યું છે. આ ફિલ્મની રિલીઝને પગલે સ્પર્મ-ડોનેશનના કેટલાક દેશી-વિદેશી કિસ્સાઓ પણ ચર્ચામાં આવ્યા છે.